
๏ อรุณรุ่งเรืองฟ้าอุษาสมัย
ดูวิไลเลิศล้ำเปี่ยมความหวัง
พรรณรพีทวีแสงแกร่งพลัง
ใครมิอาจฉุดรั้งรวีองค์

๏ แม้มวลเมฆแน่นขนัดมาขัดขวาง
เพียงปิดร่างดวงได้ในประสงค์
มิอาจลิดปิดแสงให้มืดลง
สูรย์ยังคงฉาบหล้าพาโลกเดิน

๏ เรืองอรุณอำไพวิไลนัก
ดูสูงศักดิ์แวววรรณโลกสรรเสริญ
ดั่งดรุณแรกล้วนชวนเพลิดเพลิน
โศภิตเกินจะสรรรำพันพจน์

๏ แต่อรุณมิดำรูอยู่กับที่
ดวงรวีไต่หาดาราบถ
ทั้งยิ่งแกร่งรัศมีทวียศ
ราวบีบกดทุกผู้อยู่ใต้ตน

๏ ยามเที่ยงวันแสงกล้าหาใครเท่า
แผกรัศมีรพีเช้าชวนสับสน
ยามอัตตากล้าแกร่งแฝงกมล
ความจองหองพองขนก็ล้นฟ้า

๏ มินานดอกทินกรก็ร่อนต่ำ
เมื่อเย็นย่ำคืบเงาเข้ามาหา
ไถงโหยโรยอ่อนผ่อนกายา
คราวใกล้จะลับฟ้าสู่ธาตรี

๏ ภาณุมาศอาจงามล้ำอีกครั้ง
ราวกระซิบเสียงสั่งด้วยศักดิ์ศรี
ก่อนจะลับดับแสงแรงรวี
รอพรุ่งนี้อีกครั้งตั้งอรุณ

๏ แต่กายนี้ร่วงแล้วไม่คืนกลับ
เมื่อคราดับสู่ดินสิ้นลมอุ่น
รอพรุ่งนี้ใหม่ฟ้าค่อยหาบุญ
หรือจะทุ่มเติมทุนไว้ทุกวัน ๚ะ๛

....อารยะ คชทีป.....
๐๘ กันยายน ๒๕๖๑
